Tema-opsomming - Job 37:13, Genesis 1:1-3; Psalm 33:6-7; Johannes 1:1-3 - Brooklyn-Gemeente
Tema-opsomming - Job 37:13, Genesis 1:1-3; Psalm 33:6-7; Johannes 1:1-3
Oggendpreek: Job 37:13
As Christen is dit natuurlik om met die mond te bely dat ons glo dat God werklik bestaan en dat Hy ten volle in beheer is van alles in hierdie lewe. Dit is immers hoe ons Hom deur die algemene openbaring van die skepping en die onderhouding van alle dinge en in besonder deur die Woord leer ken. Wanneer mens egter midde-in ’n lewenstorm van sonde, swaar en seer verkeer, is dit nie so maklik om regtig te glo dat God werklik bestaan en dat Hy ten volle in beheer is van alles in hierdie lewe nie. Dit is nie net ateïste nie, maar dikwels onsself wat worstel met die “waarom-vraag” en die vraag “of God werklik in beheer is van alle dinge” wanneer ons self in ’n lewenstorm verkeer.
In sy verhouding en gesprek met Job gee God self vir Job, en ons, die antwoord op die “waarom-vraag” en op die vraag “of Hy werklik in beheer is van alle dinge”. In Job se worsteling met God oor sy kinders wat in ’n fratsongeluk dood is, sy slawe wat almal vermoor is en al sy vee wat gesteel of deur weerlig doodgeslaan is en sy vrou van wie hy vervreem is (Job 1-2), neem die Almagtige Job na die grootsheid van die skepping (Job 38-42). Uiteindelik kom Job tot die besef dat die antwoord op die “waarom-vraag” en die vraag “of God werklik in beheer is van alle dinge” nie lê in die detail-beantwoording van daardie vrae nie, maar in God wat sy Here is (Job 38:1). Hy stuur die storm, bestuur die storm, is saam met Job in die storm en klaar ook die storm op. Ons sal nooit in hierdie lewe antwoorde op die storms in ons lewens kry nie, maar ons leef met die sekerheid dat God ons Here is en dat Hy saam met ons in die storms is. So maak Hy Homself ook aan ons bekend as die Lewende midde-in die storms van die lewe.
Aandpreek: Genesis 1:1-3; Psalm 33:6-7; Johannes 1:1-3
Deur die eeue heen was daar al hewige debatte oor die vraag of God werklik bestaan. Die Skrif leer ons dat God Homself aan ons bekend maak deur die skepping en deur die Woord (kyk Nederlandse Geloofsbelydenis: artikel 2). Dit beteken ons hoef net om ons te kyk om God se handewerk raak te sien. Die digter van Psalm 19 skryf:
Die hemel getuig van die mag van God, die uitspansel maak die werk van sy hande bekend. Die een dag gee die berig deur aan die ander en die een nag deel die kennis aan die volgende mee.
Daar is ook wonderlike wetenskaplike en filosofiese argumente wat God se openbaring beaam. Die eerste is die kosmologiese argument. Die reël van kousaliteit sê dat alles wat ontstaan ’n oorsaak moet hê. Die meeste wetenskaplikes glo die heelal het êrens ontstaan en daarom moes iets dit veroorsaak het. Uiteindelik is God die beste verduideliking vir die ontstaan van die heelal. Die tweede argument gaan oor intellegente ontwerp. Die wette waarbinne die heelal funksioneer, is so presies en kompleks dat ’n mens die intelligensie in die ontwerp daarvan kan waarneem. Dit beteken die kans dat alles lukraak ontwikkel het, is uiteindelik nie geloofwaardig nie. Die derde argument gaan oor moraliteit. Gelowiges en ongelowiges stem saam dat sekere dade soos moord, marteling en verkragting verkeerd is. Dit beteken daar moet ’n standaard wees waarteen goed en sleg gemeet kan word. Daar moet ’n morele wetgewer wees.
Die feit dat God bestaan, gee vir ons wonderlike hoop, want dit beteken Hy is in beheer en Hy werk met ’n plan. Hy is op pad om die hele skepping onder een Hoof, Jesus Christus, te verenig (Efesiërs 1:10) en uiteindelik alles in die heelal nuut te maak.
HK Sondag 48